Source: https://www.tyoelakelakipalvelu.fi/telp-publishing/vepa/document.faces?document_id=300612
Timestamp: 2020-05-30 04:14:22+00:00
Document Index: 23515354

Matched Legal Cases: ['§ 2', '§ 1', '§ 2', '§ 2', '§ 2', '§ 3', '§ 4', '§ 2', '§ 4', '§ 2', '§ 4', '§ 2']

Valitusosoitus työeläkeasioiden käsittelyssä | Työeläkelakipalvelu
Päätöksen muoto ja sisältö työeläkeasioiden käsittelyssä
HL 47 § Valitusosoitus
AsiointiL 7 § 2 mom. Viranomaisen yhteystiedoista ilmoittaminen
HLL 23 § Valituksen muoto ja sisältö
HLL 24 § Henkilö- ja osoitetiedot sekä allekirjoitus
HLL 25 § Valituskirjelmän liitteet
HL 48 § Ilmoitus valituskiellosta ja valituskelvottomuudesta
HLL 5 § 1 mom. Päätöksen valituskelpoisuus
HL 49 § Valitusosoituksen korjaaminen
Valitus työeläkeasioissa
Päätökseen on liitettävä aina valitusosoitus, jos päätökseen saa hakea muutosta valittamalla.
Mitä valitusosoituksessa on mainittava?
valitusviranomainen, jolle valitus on tehtävä
viranomainen, jolle valituskirjelmä on toimitettava (myös käynti- ja postiosoite)
valitusaika ja mistä valitusaika lasketaan
yhteystieto sähköisen valituksen tekemiselle, jos valitus voidaan tehdä sähköisesti.
Jos valituskirjelmän voi vaihtoehtoisesti toimittaa useammalle viranomaiselle, kaikki viranomaiset on mainittava valitusosoituksessa.
Valitusosoituksessa on selostettava vaatimukset valituskirjelmän
liitteistä
perille toimittamisesta.
Selvitys valituskirjelmän sisällöstä ja liitteistä tarkoittaa sitä, että valitusosoituksessa mainitaan asiat, jotka hallintolainkäyttölain 23 §:n ja 24 §:n mukaan tulee valituksessa ilmoittaa, sekä asiakirjat, jotka hallintolainkäyttölain 25 §:n mukaan on liitettävä valitukseen.
Valitusosoituksessa on myös ilmoitettava, jos valituskirjelmässä on erityissäännösten nojalla mainittava muita seikkoja.
Kuinka toimitaan, kun valitusoikeutta on rajoitettu?
Silloin kun päätökseen saa hakea muutosta vain osittain, valitusoikeuden rajoitus on selvästi mainittava päätöksessä. Muilta osin päätös on valituskelpoinen ja päätökseen liitetään valitusosoitus.
Esimerkkejä: Rajoitettu valitusoikeus
Valitusoikeus eläkelaitoksen päätökseen on vain eläkkeen määrän osalta, kun TELK hylkää vaatimuksen täyden työkyvyttömyyseläkkeen myöntämisestä ja pysyttää eläkelaitoksen päätöksen osatyökyvyttömyyseläkkeen myöntämisestä, mutta palauttaa asian eläkelaitokselle tutkittavaksi eläkkeen määrän osalta.
Kun VakO ottaa päätöksessään kantaa työkyvyttömyyseläkeoikeuteen eikä lausu eläkkeen määrästä, asia palautuu eläkelaitokseen, joka antaa päätöksen eläkkeen määrästä. Koska eläkeoikeus on ratkaistu lainvoimaisesti VakO:n päätöksellä, valitusoikeus eläkelaitoksen antamasta päätöksestä on ainoastaan siltä osin kuin päätöksellä on ratkaistu eläkkeen määrä.
Kuinka toimitaan, jos päätöksestä valittaminen on kielletty tai päätös ei ole valituskelpoinen?
Päätökseen on sisällytettävä ilmoitus siitä, minkä säännöksen nojalla valittaminen ei ole mahdollista, jos
päätöksestä valittaminen on kielletty erityisen säännöksen nojalla
päätös ei ole valituskelpoinen.
Valituskelpoisella päätöksellä tarkoitetaan toimenpidettä, jolla asia on ratkaistu tai jätetty tutkimatta. Näin ollen päätös ei ole valituskelpoinen, jos päätös ei sisällä asiaratkaisua.
Päätökseen, josta ei ole valitusoikeutta, ei liitetä valitusosoitusta.
Esimerkkejä: Valituskielto ja valituskelvottomuus
Valitusoikeutta ei ole seuraavista päätöksistä:
eläkelaitoksen asian käsittelyn kestäessä antama väliaikainen päätös (TyEL 105 § 2 mom., YEL 95 § 2 mom., MYEL 90 § 2 mom., MEL 107 § 3 mom.)
eläkelaitoksen oikaisuvaatimuksen yhteydessä antama väliaikainen päätös (TyEL 133 § 4 mom. ja 134 § 2 mom., YEL 129 § 4 mom. ja 130 § 2 mom., MYEL 109 §, MEL 130 § 4 mom., ja 131 § 2 mom.)
asian käsittelyn rauettava päätös (päätös ei sisällä asiaratkaisua, joten päätös ei ole valituskelpoinen)
muutoksenhakuelimen palautuspäätös, siirtopäätös tai rauettamispäätös (päätökset eivät sisällä asiaratkaisua, joten päätökset eivät ole valituskelpoisia).
Viranomaisen on annettava uusi lainmukainen valitusosoitus seuraavissa tapauksissa:
valitusosoitusta ei ole annettu
päätöksessä on virheellisesti ilmoitettu, ettei päätökseen saa hakea muutosta valittamalla.
Lähtökohta on, että viranomainen korjaa virheen oma-aloitteisesti, kun virhe valitusosoituksen antamisessa tai valitusosoituksen sisällössä voi johtaa siihen, että asianosainen ei tiedä oikeudestaan valittaa. Tällaisissa tilanteissa uusi valitusosoitus on lähtökohtaisesti annettava myös lakisääteisen valitusajan jälkeen.
Jos valitusosoitus on virheellinen, viranomaisen on annettava uusi valitusosoitus, jos valitusosoitusta pyydetään valitusosoituksessa mainitussa tai säädetyssä valitusajassa.
Valitusosoitus annetaan tiedoksi antamalla päätös valitusosoituksineen uudelleen tiedoksi noudattaen samaa menettelyä kuin alkuperäistä päätöstä ja päätökseen liittyvää valitusosoitusta tiedoksiannettaessa. Valitusaika alkaa kulua uuden valitusosoituksen tiedoksisaannista.
Jos asianosainen on puuttuvasta tai virheellisestä valitusosoituksesta huolimatta hakenut muutosta, uutta valitusosoitusta ei lähtökohtaisesti tarvitse antaa.